Kameel – Ouma se hart – Kameel se gebabbel
On Oktober 30, 2019 By KameelIn Die Lewe
Gisteraand hoor ek ‘n ding wat sommer my hart in my skoene laat sak. My kleinseun op hierdie erf, my hart se punt gaan in Amerika studeer. Hoekom???? Hy sou uit die huis uit by Tukkies studeer. Alles was klaar beplan; sy eie kar waarmee hy kan kom en gaan. Al sy vriende gaan ook Tukkies toe. Hy was heel ingenome dat hy vanuit die huis kon studeer. Hy was nooit ‘n seun met “issues” wat so gou as moontlik huis wil verlaat nie. Vanaand sal ek groothuis toe stap en gaan hoor hoekom. Eers in Amerika gaan hy nie terugkom nie, dit sê my ouma hart vir my. Gaan hy verengels, met ‘n Engelse meisie trou, Engelse kinders grootmaak? Nou wat is dit nou met die Engels? Ek het dan Engelse kinders en kleinkinders!! Genoeg is genoeg… ek is moeg vir Engels!!! Wat het my besiel om met die Engelse deurmekaar te raak. My pa was reg oor die Engelse!!! Wat het hulle in elk geval in ons land kom soek? So woel en werfskaf dit deur my kop. Ek het netso moeilik my eie kinders laat gaan… maar hulle is net vanuit die platteland stad toe!!! Ek kon gaan kuier as die verlange te veel geword het.
Op ‘n ligter noot; Die ander ouma vertel vir ons twee kleindogters van die droogte, hoe die diere vrek, en boere sukkel. “Nou vir wat bid hulle nie?” vra vyfjarige Zanté. ‘n Rukkie later lag sy op ‘n vreemde manier. “En dié lag?” vra haar ouma. “Ek weet nie wat van my ander lag geword het nie, nou gebruik ek maar die een,” antwoord sy.
18 gedagtes oor “Kameel – Ouma se hart”
Ai Kameel…..ek sê vanoggend vir Bondels dat hoe meer kinders en kleinkinders jy het hoe meer tjank jy! DIs nie ‘n lekker ene nie…dink aan jou, hoor!
Oktober 30, 2019 om 1:56 nm	 Antwoord
Ek sê dieselfde, hoe meer hulle is hoe meer breek jou hart. Dankie Woordnoot.
Oktober 30, 2019 om 2:06 nm	 Antwoord
Amerika! Ag Kameel, ek weet dis hard op ń ouma, maar hulle leef ons drome uit.❤
Oktober 30, 2019 om 2:43 nm	 Antwoord
Dis ook weer waar Una… ek wou so graag altyd oorsee gaan. Dis juis my kleinkind waarmee ek onder my arm die wêreld op Travel mee getoer het. Ons twee sou mos eendag die hele wêreld saam gaan sien het. Ek weet ek moet hom toelaat om te lewe… maar my arms sukkel om te los.
Oktober 30, 2019 om 2:52 nm	 Antwoord
❤Ek verstaan maar te goed!
Oktober 30, 2019 om 3:00 nm
Ek beny jou die wroeg oor jou derde geslag. 💝
Oktober 30, 2019 om 7:36 nm	 Antwoord
Dis waar Vuurvliegie ons koker is propvol en dis ‘n groot seën. Dis ek wat so moeilik laat gaan aan dié wat ek liefhet. ❤
Oktober 30, 2019 om 8:05 nm	 Antwoord
‘n Oumahart is ekstra gevoelig…
Oktober 30, 2019 om 8:06 nm	 Antwoord
Te Frannie te!!!
Oktober 30, 2019 om 8:07 nm	 Antwoord
Hello Kameel, ek mis jou en dit is my eie skuld.
En nou speel ons nog boonop die wereldbekerfinaal ook teen die Ingelse!!
Oktober 30, 2019 om 9:49 nm	 Antwoord
Hello Abrie 😊 Wonder ook hoekom is jy so stil. Ek dink nie ek moet die wedstryd kyk nie… my man sê klaar hy weet nie eintlik wie hy wil hê moet wen nie. Ja, die liewe Ingelse 😂😂😂 Ek sal weer van hulle hou wanneer my hart tot rus gekom het oor my AFRIKAANSE kleinseun. Dit beter regkom… ek het ‘n klomp Engelse bloed kleinkinders. Mooi dag vir jou.
Oktober 31, 2019 om 8:08 vm	 Antwoord
💞 ai Kameel, ek verstaan jou pyn. Dis werklik swaar as hulle oor kontinente heen weg gaan.
Oktober 31, 2019 om 2:17 vm	 Antwoord
Hierdie voorsmakie is ‘n bitter pil trommeltjies. Wonder hoe het die Voortrekkers se families gevoel om totsiens te sê met die wete hulle sien mekaar nie weer nie. Ons kan darem nog kontak behou. My hart sal een of ander tyd tot rus kom.
Oktober 31, 2019 om 9:51 vm	 Antwoord
Elke mens moet so ‘n “spaar” laggie aanhou soos Zanté. Vir die dae wat jy jou gewone lag verloor het. 😂🤣
Oktober 31, 2019 om 4:42 nm	 Antwoord
Dis ‘n goeie plan Hester want sowaar party dae is my lag ook weg.
Oktober 31, 2019 om 5:03 nm	 Antwoord
Oe oulik! Die lag.
Ai Kameel, sterkte
November 1, 2019 om 1:31 nm	 Antwoord
Dankie Christa. Ek lief kinder sêgoed. Het al wat my kinders s’n neergeskryf. Hulle lag nou lekker wanneer hulle dit lees.
November 1, 2019 om 5:00 nm	 Antwoord
Mens moet dit doen!
November 1, 2019 om 5:22 nm